
KUVENDI I ODËS SË FARMACISTËVE TË KOSOVËS, në mbështetje të nenit 19, paragrafi 1, nënparagrafi 1.1 të Ligjit për Odat e Profesionistëve Shëndetësorë nr. 04/L-150 dhe nenit 21, paragrafi 1, nënparagrafi 1.1 të Statutit të Odës së Farmacistëve të Kosovës nr. 134, të datës 04.06.2024, në mbledhjen e mbajtur më datë ________, nxjerr:

RREGULLORE PËR THEMELIMIN, ORGANIZIMIN DHE FUNKSIONIMIN E AKADEMISË SË ODËS SË FARMACISTËVE TË KOSOVËS
KAPITULLI I
DISPOZITAT E PËRGJITHSHME
Neni 1
Qëllimi
1. Me këtë rregullore përcaktohen themelimi, organizimi, përbërja, kompetencat, mënyra e funksionimit dhe përgjegjësitë e Akademisë së Odës së Farmacistëve të Kosovës (në tekstin e mëtejmë: Akademia).
2. Akademia themelohet me qëllim të promovimit të zhvillimit shkencor dhe profesional të farmacisë, nxitjes së kërkimit shkencor, mbështetjes së botimeve profesionale dhe shkencore, avancimit të edukimit të vazhdueshëm profesional, si dhe zhvillimit të bashkëpunimit akademik dhe profesional.

Neni 2
Statusi i Akademisë
1. Akademia është organ këshillimor, profesional dhe shkencor i Odës së Farmacistëve të Kosovës.
2. Akademia ushtron funksion këshillimor dhe propozues.
3. Akademia nuk është organ vendimmarrës.
4. Të gjitha rekomandimet, propozimet, mendimet dhe iniciativat e Akademisë i nënshtrohen shqyrtimit dhe miratimit nga Këshilli Drejtues, perjashtimisht vleresimeve profesionale dhe shkencore. 

Neni 3
Parimet e funksionimit
Akademia e ushtron veprimtarinë e saj duke u mbështetur në parimet e:
· profesionalizmit;
· integritetit shkencor;
· pavarësisë akademike;
· transparencës;
· bashkëpunimit institucional;
· interesit publik.

KAPITULLI II
PËRBËRJA, ZGJEDHJA DHE MANDATI
Neni 4
Përbërja e Akademisë
1. Akademia përbëhet nga pesë (5) deri në tetë (8) anëtarë të përhershëm.
2. Akademia mund të ketë edhe anëtarë të jashtëm.
3. Anëtarët e jashtëm emërohen nga Këshilli Drejtues.
4. Anëtarët e jashtëm nuk kanë të drejtë vote.
5. Anëtarët e jashtëm mund të jenë ekspertë nga fusha të tjera që ndërlidhen me farmacinë.
6. Kriteret për emërimin e anëtarëve të jashtëm janë të njëjta me kriteret e përcaktuara për anëtarët e përhershëm.
7. Mandati i anëtarëve të jashtëm është katër (4) vjet dhe lidhet me mandatin e anëtarëve të përhershëm të Akademisë.

Neni 5
Zgjedhja e anëtarëve
1. Kryetari dhe anëtarët e përhershëm të Akademisë zgjidhen nga Kuvendi i Odës së Farmacistëve të Kosovës, me propozim të Këshillit Drejtues.
2. Anëtarët e jashtëm emërohen nga Këshilli Drejtues.
3. Mandati i kryetarit dhe i anëtarëve të përhershëm është katër (4) vjet, me mundësi rizgjedhjeje.
Neni 6
Kriteret për emërim
1. Anëtarët e përhershëm të Akademisë duhet të jenë anëtarë të OFK-së.
2. Anëtarët e Akademisë duhet të kenë së paku titullin akademik Asistent.
3. Kandidatët për anëtarë të Akademisë duhet t'i plotësojnë këto kritere:
· të kenë së paku pesë (5) vjet përvojë profesionale në fushën e farmacisë ose në fusha të tjera që ndërlidhen me farmacinë;
· të kenë përvojë të dëshmuar në mësimdhënie, kërkim shkencor ose zhvillim profesional;
· të kenë pjesëmarrje aktive në konferenca, kongrese, simpoziume ose aktivitete të tjera profesionale dhe shkencore;
· të kenë dhënë kontribut në zhvillimin e profesionit farmaceutik.
4. Kriteret e përcaktuara në këtë nen zbatohen edhe për anëtarët e jashtëm.

KAPITULLI III
KOMPETENCAT E AKADEMISË
Neni 7
Aktivitetet shkencore dhe profesionale
1. Akademia mund t'i propozojë Këshillit Drejtues organizimin e konferencave, kongreseve, simpoziumeve, seminareve, tryezave shkencore dhe aktiviteteve të tjera profesionale dhe shkencore.
2. Akademia mund t'i propozojë Këshillit Drejtues kalendarin vjetor të aktiviteteve shkencore dhe profesionale të OFK-së.

Neni 8
Roli në aktivitetet e edukimit të vazhdueshëm profesional
1. Akademia shërben si këshill shkencor për aktivitetet e edukimit të vazhdueshëm profesional të organizuara nga OFK-ja.
2. Në kuadër të këtij funksioni, Akademia:
· propozon tema për konferenca, kongrese, seminare, simpoziume dhe aktivitete të tjera profesionale;
· propozon fushat prioritare për zhvillimin e aktiviteteve të edukimit të vazhdueshëm profesional;
· jep rekomandime për përmbajtjen shkencore të aktiviteteve;
· propozon ligjërues vendorë dhe ndërkombëtarë;
· propozon anëtarë të këshillave organizative për aktivitetet e organizuara nga OFK-ja;
· jep rekomandime për aktivitetet e edukimit të vazhdueshëm profesional që duhet të organizohen nga OFK-ja.
3. Akademia nuk ushtron kompetenca në procesin e akreditimit, vlerësimit, monitorimit dhe ndarjes së pikëve kredituese.
4. Kompetencat e Akademisë nuk cenojnë kompetencat e Komisionit për Edukim të Vazhdueshëm Profesional.

Neni 9
Revista Farmaceutike
1. Akademia shërben si këshill redaktues i Revistës Farmaceutike të OFK-së.
2. Në kuadër të këtij funksioni, Akademia:
· propozon politikat redaktuese;
· propozon temat për publikim;
· propozon recensentë dhe ekspertë;
· shqyrton materialet e propozuara për publikim;
· promovon botimet profesionale dhe shkencore;
· propozon botimin e numrave tematikë, monografive dhe botimeve të veçanta.
3. Këshilli Drejtues, sipas nevojës, mund të emërojë anëtarë shtesë në këshillin redaktues.

Neni 10
Botimet profesionale dhe projektet shkencore
1. Akademia shqyrton kërkesat e anëtarëve të OFK-së për mbështetjen e:
· librave profesionalë;
· monografive;
· teksteve universitare;
· publikimeve shkencore;
· projekteve kërkimore.
2. Shqyrtimi i kërkesave nga Akademia bëhet ekskluzivisht në aspektin e rëndësisë shkencore, profesionale dhe akademike të botimit ose projektit.
3. Kompetencat e Akademisë sipas këtij neni nuk përfshijnë vlerësimin e çështjeve që lidhen me etikën profesionale, përgjegjësinë disiplinore ose kompetencat e organeve të tjera të OFK-së.
4. Pas shqyrtimit të kërkesave, Akademia mund t'i propozojë Këshillit Drejtues:
· mbështetjen profesionale;
· mbështetjen institucionale;
· bashkëfinancimin e projekteve;
· mbështetjen financiare.
5. Vendimi përfundimtar për mbështetjen e projekteve dhe ndarjen e mjeteve financiare merret nga Këshilli Drejtues.

Neni 11
Programet e mentorimit
1. Akademia mund t'i propozojë Këshillit Drejtues zhvillimin e programeve të mentorimit për farmacistët dhe hulumtuesit e rinj.
2. Programet e mentorimit mund të përfshijnë:
· mbështetjen për zhvillimin profesional;
· mbështetjen për publikime shkencore;
· mbështetjen për pjesëmarrje në konferenca;
· orientimin akademik dhe profesional.

Neni 12
Bashkëpunimi akademik dhe shkencor
Akademia mund t'i propozojë Këshillit Drejtues:
· lidhjen e marrëveshjeve me universitetet;
· bashkëpunimin me institutet kërkimore;
· bashkëpunimin me odat profesionale;
· bashkëpunimin me shoqatat profesionale;
· bashkëpunimin me akademitë farmaceutike rajonale dhe ndërkombëtare;
· pjesëmarrjen në projekte dhe rrjete shkencore ndërkombëtare.

Neni 13
Dokumentet profesionale dhe shkencore
1. Akademia mund t'i propozojë Këshillit Drejtues hartimin e:
· udhëzuesve profesionalë;
· dokumenteve orientuese;
· analizave profesionale;
· raporteve shkencore.
2. Akademia mund t'i propozojë Këshillit Drejtues krijimin e grupeve të përkohshme punuese për realizimin e projekteve të caktuara.
3. Grupet e përkohshme punuese krijohen me vendim të Këshillit Drejtues.
4. Dokumentet e hartuara nga Akademia dhe grupet e përkohshme punuese kanë karakter këshillimor.
5. Miratimi dhe publikimi i dokumenteve bëhet nga Këshilli Drejtues.

Neni 14
Biblioteka dhe arkivi shkencor
Akademia mund t'i propozojë Këshillit Drejtues:
· krijimin e bibliotekës digjitale të OFK-së;
· krijimin e regjistrit të publikimeve shkencore të anëtarëve të OFK-së;
· krijimin e arkivit të publikimeve shkencore;
· krijimin e databazës së projekteve kërkimore dhe aktiviteteve shkencore të anëtarëve të OFK-së.

Neni 15
Çmimet, bursat dhe mirënjohjet shkencore
1. Akademia mund t'i propozojë Këshillit Drejtues kandidatë për çmime dhe mirënjohje për arritje shkencore.
2. Akademia mund t'i propozojë Këshillit Drejtues krijimin e programeve për bursa, grante dhe forma të tjera të mbështetjes për hulumtuesit e rinj, në përputhje me mundësitë financiare të OFK-së.
3. Kompetencat e Akademisë sipas këtij neni ushtrohen në përputhje me aktet normative të OFK-së që rregullojnë dekoratat dhe çmimet.

Neni 16
Konflikti i interesit
1. Anëtari i Akademisë nuk merr pjesë në shqyrtimin e një çështjeje nëse është autor, bashkautor, bartës i projektit ose ka interes të drejtpërdrejtë në çështjen që shqyrtohet.
2. Përjashtimi nga shqyrtimi i çështjes evidentohet në procesverbalin e mbledhjes.

	
Neni 17
Kufizimi i kompetencave
1. Akademia nuk ndërhyn në kompetencat e organeve, komisioneve dhe këshillave të tjera të OFK-së.
2. Akademia nuk ushtron kompetenca administrative, financiare, disiplinore, licencuese, rilicencuese, akredituese dhe zgjedhore.
3. Akademia nuk merr vendime që prodhojnë efekte juridike për anëtarët e OFK-së.
4. Akademia ushtron kompetencat e saj vetëm në cilësinë e organit këshillimor dhe shkencor.
5. Akademia, me kërkesë të Këshillit Drejtues, mund të japë mendime dhe opinione profesionale dhe shkencore për çështje që lidhen me zhvillimin e profesionit farmaceutik.
6. Opinionet e Akademisë kanë karakter këshillimor dhe nuk janë detyruese.

KAPITULLI IV
MBLEDHJET DHE RAPORTIMI
Neni 18
Mbledhjet
1. Mbajtja e mbledhjeve të Akademisë bëhet në përputhje me rregullativën në fuqi të OFK-së.
2. Mbledhjet mund të mbahen në formë fizike ose elektronike.
3. Rekomandimet e Akademisë miratohen me shumicën e votave të anëtarëve me të drejtë vote.

Neni 19
Programi vjetor i punës
1. Akademia harton programin vjetor të punës.
2. Programi i punës i paraqitet Këshillit Drejtues për shqyrtim dhe miratim.

Neni 20
Raportimi
1. Akademia i paraqet Këshillit Drejtues raportin vjetor për aktivitetet e realizuara.
2. Raporti vjetor i paraqitet Këshillit Drejtues deri më 31 mars të vitit pasues.

KAPITULLI V
DISPOZITAT PËRFUNDIMTARE
Neni 21
Hyrja në fuqi
Kjo rregullore hyn në fuqi në ditën e miratimit nga Këshilli Drejtues.

Neni 22
Çështjet e parregulluara
Për të gjitha çështjet që nuk janë të rregulluara me këtë rregullore, vendos Këshilli Drejtues i Odës së Farmacistëve të Kosovës me vendim.

								Kryetari i OFK-së
								Mr.Ph. Kadri Bytyqi

